钦定古今图书集成/明伦汇编/闺媛典/第350卷 > 《纂文》 > 《夏姬》
## 钦定古今图书集成/明伦汇编/闺媛典/第350卷 > 《纂文》 > 《夏姬》

按《诗经陈风》：“胡为乎株林从夏南，匪适株林从夏南。”
〈笺〉夏姬，陈大夫妻，夏征舒之母，郑女也。征舒字子南，
夫字御叔。正义曰：宣九年《左传》称，陈灵公与孔宁仪
行父通于夏姬。《十年经》云：陈夏征舒弑其君平国。传
曰：“陈灵公与孔宁仪行父饮酒于夏氏，公谓行父曰：
‘征舒似汝’。对曰：‘亦似君’。征舒病之，公出，自其厩射而
杀之。”昭二十八年《左传》叔向之母论夏姬云是郑穆
公少妃姚子之子，子貉之妹也。子貉早死而夭，盖天
锺美于是《楚语》云：“昔陈公子夏为御叔娶于郑穆公
女，生子南，子南之母乱陈而亡之。”是言夏姬所出及
夫子名字也。

按《左传》成公二年，楚之讨陈夏氏也，庄王欲纳夏姬，
申公巫臣曰：“‘不可，君召诸侯以讨罪也。今纳夏姬，贪
其色也。贪色为淫，淫为大罚。《周书》曰：‘明德慎罚’，文王
所以造周也。明德，务崇之之谓也。慎罚，务去之之谓
也。若兴诸侯以取大罚，非慎之也。君其图之’。王乃止。
子反欲取之，巫臣曰：‘是不祥人也’。”是夭子蛮杀御叔，
“弑灵侯，戮夏南，出孔仪，丧陈国，何不祥如是！人生实
难，其有不获死乎？天下多美妇人，何必是？”子反乃止。
王以予连尹襄老。襄老死于邲，不获其尸。其子黑要
烝焉，巫臣使道焉，曰：“归吾聘女。”又使自郑召之，曰：“尸
可得也，必来逆之。”姬以告王，王问诸屈巫，对曰：“其信
知罃之父，成公之嬖也，而中行伯之季弟也，新佐中
军，而善郑皇戍，甚爱此子。其必因郑而归王子与襄
老之尸以求之。郑人惧于邲之役而欲求媚于晋，其
必许之。”王遣夏姬归，将行，谓送者曰：“不得尸，吾不反
矣。”巫臣聘诸郑，郑伯许之。及共王即位，将为阳桥之
役，使屈巫聘于齐，且告师期。巫臣尽室以行。申叔诡
从其父，将适郢，遇之，曰：“异哉，夫子有三军之惧，而又
有《桑中》之喜，宜将窃妻以逃者也。”及郑，使介反币，而

以重币锢之，王曰：“止！其自为谋也则过矣，其为吾先
君谋也则忠，忠社稷之固也，所益多矣。且彼若能利
国家，虽重币，晋将可乎？若无益于晋，晋将弃之，何劳
锢焉？”七年，楚共王即位，子重、子反杀巫臣之族而分
其室。